
Szakdolgozati eredményességvizsgálat a Debreceni Egyetem szociálpedagógia szakán

OTDK dolgozatom középpontjában a szakdolgozat műfaja, illetve az elkészült szakdolgozatok eredményességvizsgálata áll. Vizsgálom a szakdolgozat definíciós, fogalmi hátterét, rendszerezem a dolgozat megírásának folyamatát, illetve bemutatom az írás közben felmerülő lehetséges problémákat. Az eredményesség vizsgálatához kapcsolódva említést teszek az értékelés problémaköréről is.
Vizsgálatomat a Debreceni Egyetem szociálpedagógia szakán, nappali tagozatos hallgatók körében végeztem. Munkámban a 2009-2011 közötti periódusban megírt értékelőlapok statisztikai elemzését, illetve a kapcsolódó szöveges értékelések és védési feladatok tartalomelemzését végeztem el.
Dolgozatom célja, a szakdolgozatok eredményességének vizsgálata mellett, hogy meghatározzam mindazon tényezőket, amelyek befolyásolják a hallgatók szakdolgozatírói munkájának sikerességét, ezáltal támpontokat nyújtva mind a hallgatók, mind a konzulens tanárok számára a hatékonyabb munkához.
Az értékelőlapokat elemezve, olyan összefüggéseket tártam fel, melyek megmutatják, hogy mely tartalmi egységek, formai elemek jelentik a legnagyobb nehézségeket a szakdolgozatok írói számára. Ezek mellett párhuzamot vontam a szaktanárok szöveges értékelései, a dolgozatok érdemjegyei és a védési feladatok típusai, sajátosságai között is.
Kutatásom eredményei alapján megállapíthatók a dolgozatok sikerességét jelentősen befolyásoló tényezők. Globálisan kijelenthető, hogy az elméleti rész megírásában gyakrabban fordulnak elő hiányosságok, hibák, mint a vizsgálati részben. Az eredményekből levonható többek között az a következtetés, hogy már a szakdolgozat típusának megválasztása is nagymértékben szerepet játszik az érdemjegy alakulásában.
Összességében tehát elmondható, hogy eredményeim gyakorlati jelentőséggel bírnak, lehetőséget nyújtanak arra, hogy a szakdolgozatírás folyamatát mélyebben megértsük és az elkészült munkák a jövőben még színvonalasabbá váljanak.



